**Didžioji Kauno Kalėdų eglė atkeliavo į Vienybės aikštę**

**Antradienio popietę daugybė kauniečių tapo neeilinės kelionės liudininkais. Į Vienybės aikštę iš Šilainių atgabenta Kalėdų eglė. Beveik keturis dešimtmečius skaičiuojanti žaliaskarė taps pagrindine didžiųjų metų švenčių puošmena Kaune. Netrukus prasidės jos puošyba. Įžiebimo koncertas – lapkričio 23-iosios vakarą.**

**Neeilinė kelionė per miestą**

Antradienio rytą greta vieno Šilainių privataus namo Debesų gatvėje užfiksuotas nekasdieniškas sujudimas: gausios darbininkų pajėgos, didžiulis kranas ir vilkikas su specialia platforma. Kruopščiai pasiruošta ypatingai misijai – pervežti čia 37 metus žaliavusią sidabrinę eglę. Ją padovanoti miestui nutarė kauniečių šeima.

„Kai pastatėm namą ir atsikraustėm, pagal tradiciją pasodinome eglę. Kol dar buvo maža ir pasiekdavome – puošdavome. Dabar malonu žinoti, kad ja grožėsis visas Kaunas“, – sakė Aleksandras Petrovas, džiaugdamasis, kad daugelį metų puoselėtas medis šiltas akimirkas atneš visiems kauniečiams ir miesto svečiams.

Vien įžanginiai darbai pašnekovo kieme truko apie šešias valandas. Specialistams teko pasirūpinti, kad nekasdieniškas krovinys būtų saugiai pritvirtintas ir kelionės tikslą pasiektų toks pat vešlus ir dailiai nuaugęs, koks puošė aplinką ir džiugindavo šilainiškius.

Išskirtinį Kalėdų akcentą lydėjo keli policijos ekipažai. Pareigūnai pasirūpino, kad didelių gabaritų transportas kuo sklandžiau įveiktų judrias sankryžas, riedėdamas 10 kilometrų maršrutu iš Šilainių pro Vilijampolę, Jonavos gatvę iki kelionės tikslo pačiame miesto centre.

Intensyviame eismo sraute laviravęs 24 metrų ilgio vilkikas kaipmat atkreipdavo praeivių ir vairuotojų dėmesį. Lydimas smalsių žvilgsnių vėlyvą popietę jis sėkmingai pasiekė Vienybės aikštę.

„Eglė sveria per pustrečios tonos ir siekia apie 17 metrų aukštį. Dėl to reikėjo pasirūpinti specialiu transportu. Kol kas visi procesai vyksta sklandžiai. Tikimės, kad ir tolesni etapai bus sėkmingi“, – įpusėjus darbams kalbėjo šiųmetės Kauno eglę puošiančios bendrovės „Adam Decolight“ direktorius Nerijus Chmieliauskas.

**Išpildytas kauniečių noras**

Puošti tikrą eglę šiemet nutarta atsižvelgus į pačių miestiečių nuomonę. Pasak Kauno miesto savivaldybės Kultūros skyriaus vedėjos Agnės Augonės, kauniečiai jau kuris laikas ragino atsigręžti į natūralumą, prisiminti senąsias tradicijas, puošiant mišku dvelkiantį medį.

Vis tik toks sprendimas atseikėjo nemažai iššūkių. Juolab, kad tai pirmas kartas, kuomet Kalėdų eglė statoma rekonstruotoje ir naujai atgijusioje aikštėje, po kuria slypi požeminis automobilių parkavimas. Dėl to prireikė surasti ir paieškoti atitinkamų techninių sprendimų.

„Pirmiausia – eglės įtvirtinimo klausimas. Teko projektuoti ir gaminti naują stovą. Taip pat yra daug reikalavimų dėl transporto svorio, kuris gali įvažiuoti į aikštę. Iššūkių buvo ir dar tikriausiai pasitaikys, bet esame daug ką apgalvoję ir gerai pasiruošę“, – kalbėjo A. Augonė.

Vienybės aikštėje iškilusi eglė išrinkta ir keturių „pretendenčių“, kurias miestui siūlė patys kauniečiai. Speciali komisija vyko apžiūrėti kiekvienos jų ir išsirinko būtent šią.

**Daugiau kaip šimtas eglučių**

Jau artimiausiu metu prasidės eglutės puošimo darbai. Juos patikėta atlikti bendrovės „Adam Decolight“ profesionalams. Šiemet žaliaskarė, anot jų, bus paprasta ir šilta.

„Tai bus klasikinė eglė – be perdėtos prabangos ir prašmatnumo. Ją puoš gausybė šiltų švieselių bei rankomis gaminti ir dekoruoti elementai. Pagrindinę jų temą ir akcentus atskleisime visai netrukus, o galiausiai pamatys ir patys kauniečiai“, – šiek tiek intrigos paliko N. Chmieliauskas.

Pasak jo, lankytojams nebus lengva nuspėti, iš kokios medžiagos pagamintos eglutės dekoracijos. Jos – vienetinės ir iki šiol nenaudotos jokiame kitame projekte. Siekiant išlaikyti erdvės vientisumą, žaliaskarės viršūnė bus priderinta prie kitų erdvėje aplink eglę įkomponuotų puošmenų.

Visa Vienybės aikštė taps jaukiu Kalėdų miesteliu. Iš viso jį užpildys daugiau kaip šimtas mažų eglučių. Tokios pat jau išrikiuotos ir eglučių alėja virtusioje Vilniaus gatvėje. Vietos kavinės ir restoranai nusiteikę daugumą jų tematiškai papuošti.

**Pro senamiestį – iki Santakos**

Taigi kalėdinė dvasia neapleis ir senamiesčio. Šiemet didžiųjų metų švenčių laukimą Kaune pažymės ilgas pasivaikščiojimų maršrutas. Jis drieksis nuo Vienybės aikštės pro Laisvės alėją, Vilniaus bei M. Valančiaus gatves iki pat švytinčios Kauno pilies bei Santakos parko.

Ties Kauno arkikatedra bazilika įsikurs kupolai su skanėstų prekyba. Iki jų mažuosius kauniečius nemokamai atveš jau greitai pradėsiantis kursuoti kalėdinis traukinukas.

M. Valančiaus gatvės skvere jų lauks ir edukacijų erdvė.

*Ryšių su visuomene skyriaus informacija*